Ο **Κωνσταντίνος (Κωστής) Μουσουρούλης** είναι Έλληνας πολιτικός, οικονομολόγος και πρώην ανώτερο στέλεχος της Ευρωπαϊκής Επιτροπής.

Έχει διατελέσει Υπουργός Ναυτιλίας και Αιγαίου, υπηρεσιακός Αναπληρωτής Υπουργός Παραγωγικής Ανασυγκρότησης, Περιβάλλοντος και Ενέργειας της Ελλάδας, Γενικός Γραμματέας στα Υπουργεία Ανάπτυξης και Οικονομίας και Οικονομικών, Βουλευτής Χίου με την Νέα Δημοκρατία. 

Από τις 13 Φεβρουαρίου 2020, είναι Συντονιστής του Σχεδίου Δίκαιης Αναπτυξιακής Μετάβασης των περιοχών της Δυτικής Μακεδονίας και της Μεγαλόπολης.

Βιογραφικά Στοιχεία
-------------------

Ο Κωστής Μουσουρούλης γεννήθηκε στην Αθήνα, στις 16 Μαΐου 1963, γιος του Δημητρίου Μουσουρούλη, από τη Χίο, και της Ελένης Γεωργιάδου, από τη Σάμο. Ομιλεί Γαλλικά, Αγγλικά, Ιταλικά και Ισπανικά. Είναι παντρεμένος με τη Μαίρη Πανούση, στέλεχος διεθνών σχέσεων και επικοινωνίας της Ευρωπαϊκής Επιτροπής, και έχει τρία παιδιά, την Ελένη, τον Δημήτριο και την Αλεξάνδρα.

Αποφοίτησε το 1981 από τη Λεόντειο Σχολή Νέας Σμύρνης και στη συνέχεια σπούδασε στο Οικονομικό Πανεπιστήμιο Αθηνών. Είναι κάτοχος μεταπτυχιακών τίτλων στην Ευρωπαϊκή Οικονομία (Licence Spéciale) και στις Διεθνείς Σχέσεις (Maîtrise) από το Ελεύθερο Πανεπιστήμιο των Βρυξελλών και διαθέτει Certificat στη Δημόσια Διοίκηση από το Solvay Brussels School of Economics & Management. Το 1985, παρακολούθησε Δίμηνη επιμόρφωση στην Αγγλική Γλώσσα, στο Bell College και δύο χρόνια αργότερα σειρά σεμιναρίων σε θέματα Διεύρυνσης της Ε.Ε. στο Ελεύθερο Πανεπιστήμιο των Βρυξελλών.

Από το 1987 έως το 2004, εργάσθηκε ως Ανώτερο Στέλεχος της Ευρωπαϊκής Επιτροπής στις Γενικές Διευθύνσεις Οικονομικού Ελέγχου, Έρευνας-Τεχνολογίας και Περιφερειακής Πολιτικής.

Το 2004 ανέλαβε τη Γενική Γραμματεία Επενδύσεων και Ανάπτυξης του Υπουργείου Οικονομίας και Οικονομικών, αρμόδιος για το συντονισμό των συγχρηματοδοτούμενων από την Ευρωπαϊκή Ένωση προγραμμάτων (κυρίως Γ΄ΚΠΣ και ΕΣΠΑ), την εθνική εκπροσώπηση σε θέματα περιφερειακής ανάπτυξης και συνοχής, τη διαχείριση των Κοινοτικών και εθνικών πόρων για τις δημόσιες επενδύσεις. Το 2007, ορίστηκε Γενικός Γραμματέας του Υπουργείου Ανάπτυξης, αρμόδιος για τον τομέα της Ενέργειας. Το 2007 η Κυβέρνηση τον όρισε ως εκπρόσωπο της Ελλάδας στο Διοικητικό Συμβούλιο της Ευρωπαϊκής Τράπεζας Επενδύσεων. Διετέλεσε Μέλος σε Συμβούλια και Επιτροπές που σχετίζονται με την ενεργειακή πολιτική, όπως στο Διοικητικό Συμβούλιο της Δημόσιας Επιχείρησης Αερίου (ΔΕΠΑ), στο Συμβούλιο Εθνικής Ενεργειακής Στρατηγικής (ΣΕΕΣ), καθώς και στην Επιτροπή Ενέργειας της Ακαδημίας Αθηνών. Κατά τη διάρκεια της θητείας του ως Γενικός Γραμματέας, και των δύο Υπουργείων, διετέλεσε παράλληλα, Πρόεδρος της Γνωμοδοτικής Επιτροπής του Αναπτυξιακού Νόμου, Πρόεδρος της Επιτροπής Προώθησης Επενδυτικών Σχεδίων Μεγάλης Κλίμακας για ΑΠΕ και Συμπαραγωγής Ηλεκτρισμού και Θερμότητας Υψηλής Απόδοσης, Πρόεδρος της Επιτροπής Διαχείρισης Κρίσεων Εφοδιασμού Υγρών Καυσίμων, Αναπληρωτής Πρόεδρος και Μέλος της Επιτροπής Προώθησης Επενδύσεων, Μέλος του Εθνικού Συμβουλίου Ανταγωνιστικότητας και Ανάπτυξης, Μέλος της Διϋπουργικής Επιτροπής Συντονισμού και Χάραξης Πολιτικής Αναπτυξιακού Προγραμματισμού, Μέλος του Εθνικού Συμβουλίου Ανταγωνιστικότητας και Ανάπτυξης, Μέλος της Επιτροπής Υποστήριξης Νομοθετικής Πολιτικής και Αξιολόγησης Ποιότητας και Αποτελεσματικότητας Νομοθετικών Ρυθμίσεων και Συντονιστής του «Σχεδίου Δράσης του Υπουργείου Ανάπτυξης για τη βελτίωση της ποιότητας της Ρυθμιστικής Διακυβέρνησης». 

Ο Κωστής Μουσουρούλης εξελέγη για πρώτη φορά Βουλευτής στις Εθνικές Εκλογές του 2009 με τη Νέα Δημοκρατία στο Νομό Χίου. Στις Αυτοδιοικητικές εκλογές του 2010 εξελέγη Δημοτικός Σύμβουλος του Δήμου Χίου. Το 2011, ο τότε πρόεδρος της Νέας Δημοκρατίας Αντώνης Σαμαράς του ανέθεσε τον Τομέα Πολιτικής Ευθύνης Περιφερειακής Πολιτικής της Νέας Δημοκρατίας. Το 2012, ανέλαβε καθήκοντα Κοινοβουλευτικού Εκπροσώπου της Κοινοβουλευτικής Ομάδας του κόμματος.

Στις Εθνικές Εκλογές του 2012, επανεξελέγη Βουλευτής Χίου και στη συνέχεια διορίσθηκε, από τον Πρωθυπουργό Αντώνη Σαμαρά, Υπουργός Ναυτιλίας και Αιγαίου, θέση που διατήρησε έως τις 25 Ιουνίου 2013. Το 2013, εξελέγη ομόφωνα Αντιπρόεδρος της Επιτροπής Ευρωπαϊκών Υποθέσεων της Βουλής των Ελλήνων. Το Μάιο του 2014 παρέδωσε τη βουλευτική του έδρα, προκειμένου να λάβει μέρος στις ευρωεκλογές σύμφωνα με το νομικό πλαίσιο.

Τον Ιούνιο του 2014 επέστρεψε στην οργανική του θέση εργασίας, στην Ευρωπαϊκή Επιτροπή, όπου εργάστηκε ως Ανώτερο Στέλεχος στη Γενική Διεύθυνση Περιφερειακής Πολιτικής έως το 2015, ακολούθως στη Γενική Διεύθυνση Εσωτερικής Αγοράς έως το 2017 και στη Γενική Διεύθυνση Επικοινωνίας έως το 2020.

Στις 28 Αυγούστου 2015, κατά τον διορισμό της Υπηρεσιακής Κυβέρνησης Βασιλικής Θάνου από τον Πρόεδρο της Ελληνικής Δημοκρατίας Προκόπη Παυλόπουλο, ανέλαβε Αναπληρωτής Υπουργός Παραγωγικής Ανασυγκρότησης, Περιβάλλοντος και Ενέργειας, αρμόδιος για θέματα Περιβάλλοντος και Ενέργειας, μέχρι τη διενέργεια εκλογών στις 20 Σεπτεμβρίου 2015.

Στις 13 Φεβρουαρίου 2020, η Διυπουργική Επιτροπή για την απολιγνιτοποίηση τον επέλεξε, ως Συντονιστή του Σχεδίου Δίκαιης Αναπτυξιακής Μετάβασης των περιοχών της Δυτικής Μακεδονίας και της Μεγαλόπολης. 

Στις 19 Δεκεμβρίου 2021, αναγορεύτηκε Επίτιμος Διδάκτορας του Τμήματος Λογιστικής και Χρηματοοικονομικής της Σχολής Οικονομικών Επιστημών του Πανεπιστημίου Δυτικής Μακεδονίας.

Συγγραφικό Έργο
---------------

1. "Δημόσιες Επιλογές - Μια προσωπική αφήγηση" (Μάρτιος 2010, εκδόσεις Σιδέρη)
2. "Πολιτική Διαδρομή 2009-2011" (Απρίλιος 2012, εκδόσεις Σιδέρη)

Τιμητικές Διακρίσεις
--------------------

* Χρυσούς Σταυρός του Αγίου Ισιδώρου, Ιερά Μητρόπολις Χίου, Ψαρών και Οινουσσών (2012)
* Χρυσούς Σταυρός του Τάγματος Αριστείας για τη Ναυτιλία, Γαλλική Δημοκρατία (2014)
* Τιμητική Διάκριση από τον Πρόεδρο της Ευρωπαϊκής Επιτροπής Ζαν-Κλοντ Γιούνκερ, για την πολυετή προσφορά του στην Ευρωπαϊκή Δημόσια Διοίκηση (2018)
* Επίτιμος Διδάκτορας του Τμήματος Λογιστικής και Χρηματοοικονομικής της Σχολής Οικονομικών Επιστημών του Πανεπιστημίου Δυτικής Μακεδονίας (2021)

Συμμετοχές
----------

* Μέλος Δ.Σ. Ευρωπαϊκής Τράπεζας Επενδύσεων (2007-2009)
* Μέλος Δ.Σ. Δημόσιας Επιχείρησης Αερίου (2007-2009)
* Μέλος Επιτροπής Ενέργειας Ακαδημίας Αθηνών (2008-2009)
* Μέλος Συμβουλίου Εθνικής Ενεργειακής Στρατηγικής (2009)
* Μέλος Διεθνούς Ινστιτούτου Διοικητικών Σπουδών
* Μέλος Ευρωπαϊκού Ομίλου Δημόσιας Διοίκησης
* Μέλος Συλλόγου Ελλήνων Υπαλλήλων Διεθνών Οργανισμών
* Μέλος Οικονομικού Επιμελητηρίου της Ελλάδας

Παραπομπές
----------

1. ↑  Κυβέρνηση Αντωνίου Κ. Σαμαρά, Από 21 -6-2012 μέχρι 26-1-2015, Γενική Γραμματεία Νομικών και Κοινοβουλευτικών Θεμάτων
2. ↑  «Ο Κωστής Μουσουρούλης Συντονιστής του Σχεδίου Δίκαιης Αναπτυξιακής Μετάβασης των λιγνιτικών περιοχών». mononews.gr. Ανακτήθηκε στις 13 Φεβρουαρίου 2020.
3. ↑  «Κ. Μουσουρούλης: «Τιμή και δέος για την επανασύσταση του Ναυτιλίας»». *ProtoThema*. 22 Ιουνίου 2012. Ανακτήθηκε στις 17 Ιανουαρίου 2022.
4. ↑  «Παραιτείται από βουλευτής ο Κωστής Μουσουρούλης». *News.gr* (στα Αγγλικά). 15 Απριλίου 2014. Ανακτήθηκε στις 17 Ιανουαρίου 2022.
5. ↑  «Αποχωρεί από την πολιτική ο Κ. Μουσουρούλης». *www.news247.gr*. Ανακτήθηκε στις 17 Ιανουαρίου 2022.
6. ↑  Capital.gr. «O Κωστής Μουσουρούλης συντονιστής του Σχεδίου για την απολιγνιτοποίηση». *Capital.gr*. Ανακτήθηκε στις 17 Ιανουαρίου 2022.
7. ↑  «Επίτιμος Διδάκτορας του Τμήματος Λογιστικής και Χρηματοοικονομικής του ΠΔΜ αναγορεύθηκε ο επικεφαλής του ΣΔΑΜ Κωστής Μουσουρούλης». *e-ptolemeos.gr*. 19 Δεκεμβρίου 2021. Ανακτήθηκε στις 17 Ιανουαρίου 2022.
8. ↑  PolitisChios (20 Δεκεμβρίου 2021). «Επίτιμος διδάκτορας του Πανεπιστημίου Δυτικής Μακεδονίας ο Κωστής Μουσουρούλης (ΒΙΝΤΕΟ)». *politischios.gr*. Ανακτήθηκε στις 27 Δεκεμβρίου 2021.

Εξωτερικοί σύνδεσμοι
--------------------

* Η προσωπική ιστοσελίδα του Κωστή Μουσουρούλη